Onsdag kveld styrtet redningshelikopteret. Tirsdag øvde det med Røde Kors-båt i Byfjorden.
Bristow-helikopter med seks om bord ble meldt savnet 17 minutter etter øvelse onsdag kveld. Røde Kors-båten «Bjørgvin» var onsdag på vei ut til det savnede Bristow-helikopteret for å bistå i søket.  De snudde da alle seks om bord på helikopteret var tatt opp. En av personene døde onsdag kveld, melder politiet. Et døgn tidligere øvde Bristow-helikopteret med Røde Kors-båten «Bjørgvin» i Byfjorden. Det var en helt typisk øvelse, ifølge fartøysjef Fredrik Aksnes på «Bjørgvin». – Det er en type øvelse vi har hatt mange ganger, der redningshelikopteret heiser ned en redningsmann og utstyr, og så heiser de opp igjen. Vi øver på å transportere utstyr til og fra båt, sier Aksnes. Øvelsen forløp helt uten dramatikk. Rett før ulykken onsdag kveld øvde mannskapet på redningshelikopteret igjen. Denne gang med et frakteskip fra bergensrederiet Wilson.  – Det er utrolig trist når slikt skjer. Vi tenker på dem om bord og familiene deres, og håper dette går så bra som det kan gå, sier driftssjef Thorbjørn Dalsøren i Wilson Ship Management. Han forteller at ett av deres fartøy, «Wilson Twisteden», fikk et oppkall over VHF-radioen fra helikopteret onsdag kveld, om at de ønsket å gjennomføre en øvelse med båten.  – Vi stiller alltid vår flåte til disposisjon når søk– og redningshelikopter ber om lov til å øve på oss.  Skipet lå da i Herdlafjorden, mellom Herdla og Kollsnes.  AIS-data viser at helikopteret skal ha kommet sørfra og lagt seg rett over skipet klokken 18.53 onsdag kveld. Siden fulgte det med cirka ni knops fart sørøstover i fjorden.  Dalsøren har snakket med kapteinen om bord på skipet, som har fortalt at øvelsen besto i at mannskapet på helikopteret vinsjet personell og en båre ned på skipet deres, før de heiste seg opp igjen.  Han sier øvelsen ble gjennomført uten avvik.  – Alt gikk fint, så vidt vi kunne se.  Da øvelsen var avsluttet, fløy helikopteret videre vestover, sier han.  AIS-data viser at helikopteret skal ha satt kursen mot vest og passert land rett nord for Misje klokken 19.24. 17 minutter senere, klokken 19.41, ble nødpeilesenderen utløst vest av Sotra, ifølge Hovedredningssentralen.  En stund etter det igjen slo Hovedredningssentralen alarm. Da alarmen gikk var «Wilson Twisteden» fortsatt i Herdlafjorden. Wilson har mer enn 130 skip som seiler rundt i hele Europa. Dalsøren sier det skjer relativt ofte at redningstjenestene ber om å få øve med dem.  – Det sier vi ja til, for det er de som hjelper våre sjøfolk når ingen andre kan hjelpe dem. Dette går inn på oss, sier han.
Et Bristow-helikopter med seks om bord ble meldt savnet kort tid etter en øvelse. Røde Kors-båten «Bjørgvin» var på vei for å bistå i søket, men snudde da alle seks fra helikopteret ble funnet. Helikopteret hadde øvd med «Bjørgvin» dagen før og et frakteskip fra Wilson samme dag, begge øvelsene forløp uten dramatikk. Nødpeilesenderen ble utløst vest av Sotra 17 minutter etter at øvelsen med frakteskipet var over.